KYK: Oorstromings, nóg reën in Gauteng, Noordwes | Netwerk24
Deur Marietie Louw-Carstens 09 Desember 2019 08:24
Nog oorstromings het Maandagoggend in dele van Noordwes en Gauteng voorgekom, terwyl groot dele van die noordelike dele van die land nog reën ervaar.
?? ALERT: Reports of WIDESPREAD FLOODING in CENTURION | ??Supplied pic.twitter.com/R2PAqq240j
Lesers het video's en foto's gedeel.
Hierdie video is op 'n kleinhoewe in Carlswald, Midrand afgeneem.
Die Suid-Afrikaanse Weerdiens (SAWD) het Sondagmiddag ’n waarskuwing uitgereik van oorstromings in Noordwes en Gauteng, sowel as swaar reën en moontlike oorstromings in KwaZulu-Natal, die Oos-Kaap, Mpumalanga, dele van Limpopo en die Vrystaat en in die oostelike dele van die droogtegeteisterde Noord-Kaap.
Die #Hennopsrivier oorspoel sy walle na swaar #reën Hierdie is op die eerste Fairway van #Centurion Country Club 100 jaar vloedlyn ?? Elna Fourie @SAWeatherServic @sawx_sa_weather @eNCA @eNCAWeather @venter_annette @debeer_anika @JoelGuy_ @RekordNewspaper @Netwerk24 @maroelamedia pic.twitter.com/BGceWau69b
— ReenvalSA (@ReenvalSA) December 8, 2019
Verskeie paaie was Sondagmiddag onbegaanbaar in Gauteng en Noordwes weens reën wat sedert laat verlede week uitsak.
Die N12 tussen Potchefstroom en Klerksdorp is omstreeks 16:00 vir verkeer gesluit nadat voertuie deur ’n bruin watermassa moes ry.
In Potchefstroom is tussen 68 mm en 75 mm reën Sondag gemeet.
James Beeslaar, ’n inwoner in Van der Hoffpark in Potchefstroom, het Sondag 68 mm reën gemeet.
Ander dele in Noordwes waar dit gereën het, is in Zeerust, Swartruggens en Vryburg.
In Johannesburg was die M1-hoofweg, noord en suid, Sondagmiddag ook onder water. Dele van die R21 wat na die O.R. Tambo-lughawe lei, is ook deur die swaar reën geraak.
??ALERT??Flooding on the M1 north & south double decker. 2x lanes on the north & 1x lane on south are affected.Motorists are advised to exercise caution when travelling there. @JoburgMPD Freeway officers on scene. #JHBTraffic pic.twitter.com/mvhy5V0DCN
— David Tembe (@AsktheChiefJMPD) December 8, 2019
Sr.supt. Wayne Minnaar van die Johannesburgse metropolisie het motoriste gewaarsku om uiters versigtig op die nat paaie te bestuur.
In Pretoria het die Apiesrivier sy walle oorstroom by die laagwaterbrug in Capital Park. Die brug is onbegaanbaar.
Charles Mabaso van die Tshwane-nooddienste het gesê die laagwaterbrug op die hoek van Rabie- en Endstraat in Centurion is ook weens oorstromings vir verkeer gesluit.
Die Hennopsrivier in Centurion het ook sy walle oorstroom.
Die Hennopsrivier in Centurion het sy walle oorstroom. Foto: Sarel van der Walt
Mabaso het ’n beroep op die publiek gedoen om nie laagwaterbrûe in die stad in hul voertuie of te voet te probeer oorsteek nie.
Warning:08/12/2019 18h00 TO:09/12/2019 05h00 Flooding- localized and flash flooding observed and forecasted over the extreme eastern and north-eastern parts of the North-West Province into tomorrow morning (08-09/12/2019).
— SA Weather Service (@SAWeatherServic) December 8, 2019
Die departement van water en sanitasie het op sy Twitter-blad ’n video gedeel van hoe die sluise van die Roodeplaatdam oorloop.
Die reën is nie alleen ’n welkome verligting ná die versengende hittegolf verlede week in Gauteng, Noordwes, Limpopo, die Vrystaat, die Noord-Kaap en Mpumalanga nie, maar is ook broodnodig omdat die land onder ’n droogte gebuk gaan.
Luidens die jongste inligting van die departement van water was Limpopo se damme verlede week slegs 49% vol en in Noordwes was die algehele stand van damme 53%. Mpumalanga se damme is 55% vol.
Die SAWD voorspel dat dit tot Woensdag oor groot dele van die binneland sal reën.
Meer oor: Noordwes | Gauteng | Oorstromings | Vloede
Swaar reën in Gauteng, N-Wes; motorryers gemaan